Der er forskel på, hvordan de nordjyske skoler forholder sig til tirsdagens snefald. Aalborg Katedralskole besluttede allerede mandag aften, at eleverne skulle blive hjemme og have onlineundervisning på den sneramte skoledag, og det samme gjorde Aalborghus og Hasseris Gymnasium. - Så kan lærerne forberede sig ordentligt, og eleverne kan få god undervisning, siger Christian Warming, rektor på Aalborg Katedralskole. Men i Hirtshals, der er særligt hårdt ramt af sneen, har man på SkoleCenter Hirtshals valgt at holde skolen åben og samtidig givet lov til, at børnene måtte blive hjemme. - Vi har skrevet til forældrene, at hvis man vurderer det og har mulighed for det, må man gerne hente sine børn. Men det behøver man ikke, siger Mie Bach, skoleleder for 0.-5. klasse og understreger: - Der er personale på hele skolen, og der er ikke børn, der bliver sendt hjem før SFO'en lukker i eftermiddag. Fyger og blæser Det sker, selvom sneen i den grad kan mærkes i byen. -	Sneen fyger, og det blæser godt heroppe, siger Mie Bach. - Vi har jo også nogle forældre, der har et arbejde, der skal passes uanset hvad, fortsætter hun. Lidt under halvdelen af eleverne fra 0. - 5. klasse og nogle få af de større elever fra 6.- 9. klasse er blevet hjemme i dag. Skolelederen kan ikke sige noget om, hvordan onsdagen vil se ud: - Man ved jo aldrig, hvor galt det bliver. Vi tager det time for time,  og så må vi se, hvordan aftenen og eftermiddagen tager sig ud, siger Mie Bach.

Referat:
Flere skoler holder snelukket i Aalborg - men i Hirtshals, hvor sneen tirsdag formiddag har ramt hårdest, er dørene stadig åbne.